钦定古今图书集成/理学汇编/字学典/第104卷 > 柳公权
## 钦定古今图书集成/理学汇编/字学典/第104卷 > 柳公权

按《旧唐书柳公绰传》：公绰弟公权，字诚悬。元和初，进
士擢第，释褐秘书省校书郎。穆宗即位，召见，谓公权
曰：“我于佛寺见卿笔迹，思之久矣。”即日拜右拾遗，充
翰林侍书学士。穆宗尝问公权：“‘笔何尽善’？对曰：‘用笔
在心，心正则笔正’。”上改容，知其笔谏也。历穆、敬、文三
朝侍书中禁。武宗即位，累迁河东郡公。咸通初，改太
子少师。公权初学王书，遍阅近代笔法，体势劲媚，自
成一家。当时公卿大臣家碑版，不得公权手笔者，人
以为不孝。外裔入贡，皆别署货贝，曰：“此购柳书。”上都
西明寺《金刚经碑》，备有锺、王、欧、虞、褚、陆之体，尤为得
意。文宗夏日与学士联句，令公权题于殿壁，字方圆
五寸。帝视之，叹曰：“锺、王复生，无以加也。”宣帝召升殿，
御前书三纸，军容使西门季元捧砚，枢密使崔巨源
过笔。一纸真书十字，曰“卫夫人传笔法于王右军”；一
纸行书十一字，曰“永禅师真草《千字文》得家法”；一纸
草书八字，曰“谓语助者焉哉乎也。”赐锦彩缾盘等银器，仍令自书谢状，勿拘真行，帝尢奇惜之。公权志耽
书学，不能治生，为勋戚家碑版，问遗岁时钜万，多为
主藏所窃。别贮酒器杯盂一笥，缄縢如故。公权哂曰：
“银杯羽化耳。”所宝唯笔砚图画，自扄𫔎之。
按《墨池编》：公权正书及行，皆妙品之最，草不失能，盖
其法出于颜，而加以遒劲丰润，自名一家。

按《宣和书谱》：“柳公权之书得名，正以楷法。今御府所
藏十有一：正书度人经二：清净经、阴符经、心经，寄药
帖，行书宫相帖”、“检领帖”，“兰亭帖”，“紫丝鞋帖，简启草”槁。
按《容台集》：“柳诚悬书，极力变右军法。”